Ondersoek nadat polisie bebloede kamer net so los | Netwerk24
Deur Isabel Venter 12 Mei 2021 19:37
Die eienaar van dié betrokke gastehuis naby die O.R. Tambo-lughawe buite Johannesburg sê die polisie het op 3 Mei opgedaag toe hulle ontbied is.
Hulle het glo later gesê hulle sal terugkom as hulle iets te ete gehad het, maar "hulle het nooit teruggekom nie", sê die eienaar, wat anoniem wil bly.
Kapt. Mavela Masondo, Gautengse polisiewoordvoerder, het Woensdag aan Netwerk24 gesê as die lede skuldig bevind word, sal dissiplinêre stappe gedoen word.
Dit is onduidelik hoeveel bewyse uiteindelik bymekaar gemaak is.
Die eienaar sê ná herhaaldelike pogings om die polisie weer daar te kry, het hulle die volgende dag begin om die plek op te ruim.
Daardie aand laat het hy glo 'n oproep gekry van iemand wat gesê het hy moet onmiddellik daarmee ophou. En Woensdag was daar baie polisievoertuie en die vertrek is gefynkam vir leidrade.
Masondo het gesê hulle doen ondersoek na waarom die polisielede wat op die Maandag daar was, nie onmiddellik die forensiese eenheid in kennis gestel het van die situasie nie.
Netwerk24 het betroubaar verneem forensiese monsters wat op die toneel gevind is, is eers die afgelope Dinsdag weggestuur vir toetse.
Masondo het nie vrae hieroor beantwoord nie.
Toetse sal bepaal of dit wel menslike bloed was en ook die moontlikheid bevestig of Yolandi Botes (35) daar vermoor kon gewees het.
Botes was nege dae lank vermis voordat haar liggaamsdele op Dinsdag 4 Mei by 'n vakansieoord by Villiers in die Vrystaat gevind is.
Die eienaar het aan Netwerk24 gesê niemand wat aan haar beskrywing voldoen, was in enige stadium by sy gastehuis nie.